Per stubi raꞌ nidiꞌzh Saulo,
lëꞌ xaꞌ gut rë men cheꞌn Jesukrist,
kuzeꞌ ngwa xaꞌ lo rë ngulëiꞌ roꞌ,
par ngwaloꞌ xaꞌ tu yech kwaꞌn kinu permis,
par yalaꞌ xaꞌi lo rë xaꞌ nileꞌ mandad leꞌn rë yoꞌ plo nitseꞌd rë men Israel widiꞌzh cheꞌn Dios yezh Damasco,
par yatsen Saulo rë men cheꞌn Jesukrist kwaꞌn nzhin zeꞌ,
miyiꞌy no unaꞌi,
par weiꞌ Saulo bixaꞌ yezh Jerusalén par yo bixaꞌ lizhyiꞌb.
Or nzhazhin la Saulo yezh Damasco kun rë men xaꞌ nzha xaꞌ kun lëꞌ,
lëꞌchi nguluxoꞌb tu ki dizde lo yibëꞌ kwaꞌn mizini nayiꞌ al nakaꞌn plo nzhazë bixaꞌ,
orzeꞌ ngwachin Saulo lo yuo,
mbaino mbin xaꞌ tu widiꞌzh kwaꞌn nzhab lo xaꞌ:
―¡Saulo,
Saulo!
¿Chon kirukël ticha par dilal kun na?
Orzeꞌ nzhab Saulo:
―¿Cho lu,
Señor?
Orzeꞌ nzhab widiꞌzh reꞌ:
―Na Jesús kwaꞌn kirukël tich,
mbaino kidilal kun lëꞌ;
chi lëꞌl dil kuna,
lo mis lu kikwaꞌn yalne cheꞌnal.
Orzeꞌ maska nixiz xaꞌ di zheꞌb,
orzeꞌ nzhab xaꞌ:
―Señor,
¿kwan nzhakla go len?
Orzeꞌ nzhab widiꞌzh zeꞌ:
―Waxche,
no wa yezh Damasco;
zeꞌ ne tu xaꞌ kwan ñal leꞌl.
No rë xaꞌ nzha kun Saulo,
xe miaꞌn bixaꞌ tuli,
nangaktraꞌ ngadiꞌzh bixaꞌ;
mbin bixaꞌ widiꞌzh zeꞌ,
per yent cho ngane bixaꞌ.
No or ngwaxche Saulo lo yuo,
mikal lo xaꞌ tuli.
Orzeꞌ men nguzen yaꞌ xaꞌ,
par mizhin xaꞌ yezh Damasco.
Zeꞌ nguio xaꞌ chon ngubizh,
no nikal lo xaꞌ,
nangaot xaꞌ,
mbaino ni nits nangot xaꞌ.
No yezh Damasco nibëz tu men cheꞌn Jesukrist xaꞌ lë Ananías.
Ngurulo Jesukrist lo xaꞌ reꞌ kun widiꞌzh reꞌ:
―¿Mal Ananías?
Orzeꞌ nzhab Ananías:
―Lëꞌda reꞌ,
Señor.
Orzeꞌ nzhab Jesukrist:
―Nayen wa nez kwaꞌn lë Direch,
plo nzob lizh Judas.
Zeꞌ binaꞌbdiꞌzh por tu xaꞌ lë Saulo,
tu xaꞌ kwaꞌn nzë yezh Tarso;
porke mer kinaꞌb xaꞌ reꞌ lon nalreꞌ,
no lëꞌ Dios miluꞌ la lo Saulo,
tu miyiꞌ xaꞌ lë Ananías xoꞌb xaꞌ yaꞌ xaꞌ yek Saulo par yani lo xaꞌ xtu wëlt.
Or milox mbin Ananías widiꞌzh reꞌ,
orzeꞌ nzhab Ananías:
―Per Señor,
dox nzhona,
lëꞌ miyiꞌ baꞌ nizakzi rë xpenal,
rë xaꞌ kwaꞌn nzho yezh Jerusalén,
no nu reꞌ,
kinu xaꞌ permis cheꞌn rë ngulëiꞌ ro,
par ko xaꞌ rë xpenal lizhyiꞌb.
Orzeꞌ nzhab Jesukrist:
―Wa,
porke lëꞌda ngule la xaꞌ reꞌ,
par diꞌzh xaꞌ xtizha lo rë men gat lëꞌt men Israel,
no lo rë rey,
mbaino lo rë men Israel,
porke lëꞌda lu lo miyiꞌ baꞌ,
por da,
dox nakiꞌn zakzi xaꞌ.
Orzeꞌ ngwa Ananías plo nzho Saulo,
no or mizhin xaꞌ,
migal xaꞌ Saulo,
mbaino nzhab xaꞌ:
―¿Mal,
wecha Saulo?
Lëꞌ mis Señor Jesús kwaꞌn ngurulo lol,
or nzël nez,
lëꞌ Me mixëꞌl da par yani lol xtu wëlt,
mbaino par yo Sprit cheꞌn Dios laxtoꞌl.
Mis orzeꞌ,
ngob rë kwaꞌn lo Saulo,
rë kwaꞌn nak nela kwaꞌn nzhoꞌb tich mbël gaꞌ,
orzeꞌ ngok ngwani lo Saulo xtu wëlt.
Orzeꞌ ngwatso xaꞌ par ngoklëiꞌ xaꞌ leꞌn nits,
mbaino ndao xaꞌ par nkaꞌ la xaꞌ xtu wëlt,
no miaꞌn xaꞌ zipla ngubizh kun rë men cheꞌn Jesukrist kwaꞌn nzho yezh Damasco.